

**AZ ÁLLATORVOSTUDOMÁNYI EGYETEM**

**A MAREK JÓZSEF OKTATÓKÖZPONT ÉS KOLLÉGIUM**

**SZERVEZETI ÉS MŰKÖDÉSI SZABÁLYZTA**

2018.

**Az Állatorvostudományi Egyetem Marek József Oktatóközpont és Kollégiumának**

**Szervezeti és Működési Szabályzata**

I.

# Általános rendelkezések

1.§

1. A kollégium neve: Állatorvostudományi Egyetem Marek József Oktatóközpont és Kollégium
2. Székhelye: Budapest
3. Címe: 1148 Budapest, XIV. Mogyoródi út 59-63.
4. Bélyegzője: Logóval ellátott, sorszámozott körbélyegző, az Egyetem új logójával alatta 1787, külső körben ÁLLATORVOSTUDOMÁNYI EGYETEM Budapest felirattal belső körben Marek József Oktatóközpont és Kollégium
5. A kollégium feladatait a hatályos egyetemi szabályzatok és a jelen Szervezeti és Működési Szabályzat, valamint a Házirend szerint látja el.
6. A kollégium szakmai munkáját, valamint gazdasági és igazgatási tevékenységét a kancellár felügyeli.

II.

# A kollégium rendeltetése, szervezeti felépítése és irányítása

2.§

1. A kollégium olyan szociális intézmény, amely az Egyetem feladataihoz kapcsolódva otthont, megfelelő tanulási, sportolási, kulturális, pihenési lehetőséget biztosít az erre jogosult hallgatóknak ~~és a posztgraduális képzésben résztvevőknek~~.
2. A kollégiumi munkában nem kollégisták is részt vehetnek.
3. A kollégium feladatainak a megoldásában más egyetemi szervezeti egységek is közreműködhetnek.
4. A kollégium szervezetének és működésének – beleértve az állami és önkormányzati irányítás feladatmegosztását is – részletes szabályait a kollégiumi közgyűlés által elfogadott és az Egyetemi Szenátus [(ÁTE-Működési Rend 66. § (4)] által jóváhagyott Szervezeti és Működési Szabályzat, valamint a Házirend tartalmazza.

3.§

A kollégium szervezeti felépítése:

* + Kollégiumi Közgyűlés,
  + Kollégiumi Diákbizottság (DB)
  + Kollégiumi Fegyelmi Bizottság,
  + egyetemi vezetés.

A szervezeti felépítésben felsorolt egységek a jelen szabályzat 4., 5. és 6. §-aiban meghatározott elvek és módszerek szerint működnek.

# A Kollégiumi Közgyűlés

4.§

A kollégiumi önkormányzat legfelsőbb testülete a Közgyűlés.

1. Feladatai:
   * a Kollégiumi Szervezeti és Működési Szabályzat (továbbiakban: KSzMSz ) jóváhagyása,
   * megválasztja a DB tagjait, titkárát, visszahívja az alkalmatlannak bizonyult diákvezetőket,
   * megvitatja és elfogadja a DB éves beszámolóját,
   * megválasztja a Kollégiumi Fegyelmi Bizottságot,
   * meghatározza az évenkénti kulturális hozzájárulás összegét,
   * szabadon rendelkezik a Kollégiumi Hallgatói Önkormányzat saját pénzeszközeivel.
2. Kollégiumi közgyűlést tanulmányi félévenként kell tartani. Az első félévben ~~október~~ Szeptember, a második félévben február vagy március hónapban.
3. A kollégisták közösségét érintő kérdések megvitatására a DB rendkívüli közgyűlést is összehívhat. A kollégiumi tagok 1/3-ának írásában előterjesztett kérésére – a napirendi pont megadásával – a DB rendkívüli közgyűlést köteles összehívni.
4. A közgyűlés határozatképes, ha a részvételre jogosultak 50%-a jelen van. A határozathozatal egyszerű szótöbbséggel történik (50% + 1fő).
5. Amennyiben a Közgyűlés nem határozatképes, a pótközgyűlés – a résztvevők számától függetlenül – határozatképes.

# A Kollégiumi Diákbizottság

5.§

1. A Kollégiumi Diákbizottság a kollégiumi közösségi élet operatív irányító testülete.
2. A DB összetétele:
   * a DB tagjai: a közgyűlés által megválasztott hallgatók, a külföldi hallgatók képviselője, a külön választott diáktitkár ~~és az igazgató~~,
   * a DB ülései nyilvánosak,
   * vitás kérdésekben a DB egyszerű szótöbbséggel dönt,
3. A DB feladatai:
   * dönt a Kollégiumi Hallgatói Önkormányzat pénzeszközeinek felhasználásáról és gazdálkodásuk rendjétől,
   * első fokon dönt a kollégiumi felvételekről, (évközi döntést az igazgató hatáskörébe utalja),
   * javaslatot készít elő a kollégiumi többletszolgáltatásokért fizetendő összegekről, a DB egyetértésével ezen összegekről az Egyetemi Szenátus határoz minden év szeptemberéig.
   * dönt a Fegyelmi Bizottság hatáskörébe nem tartozó fegyelmi ügyekben,
   * véleményezi az igazgatói álláshelyre beérkezett pályázatokat,
   * véleményezési jog illeti meg a kollégiumi hallgatók tanulmányi és személyi ügyeinek a kollégium szempontjából való elbírálásában,
   * figyelmeztetésben részesíti azokat a hallgatókat, akik sértik a kollégium rendjét, a kollégiumi tulajdont gondtalanul kezelik,
   * kijelöli és felkéri a Közgyűlés jelölő- és szavazatszámoló bizottságát,
   * munkájáról tanévenként legalább két alkalommal beszámol a Közgyűlésnek,
   * gondoskodik arról, hogy a kollégium lakói rendszeresen tájékoztatást kapjanak az őket érdeklő kérdésekről,
   * segíti a kollégium igazgatóját, hogy a kollégium lakói a házirendben foglaltakat betartsák, különös tekintettel a rendezvényekre.

# Fegyelmi Bizottság és a fegyelmi eljárás

6.§

1. Az a kollégista, aki a Kollégiumi SZMSZ- t, valamint a Házirendet vétkesen (szándékosan, gondatlanul) megszegi, fegyelmi vétséget követ el.
2. Fegyelmi eljárást kezdeményezhet a DB és a kollégium igazgatója.
3. Az eljárást a vétkes hallgató – a tárgyalást megelőző 48 órával történő – értesítése mellett, a Fegyelmi Bizottság folytatja le a DB kérésére.
4. A Fegyelmi Bizottság létszáma: 3 fő, 1 DB-n kívüli hallgató és az igazgató. A Fegyelmi Bizottság tagjait a DB saját tagjai közül választja. A Fegyelmi bizottság mandátuma a DB mandátumával együtt szűnik meg.
5. A kollégiumi igazgató tanácskozási jogú résztvevője a bizottságnak.
6. A bizottság a vétség elkövetőjére büntetést szab ki, ami lehet: a/ - figyelmeztetés,

b/- megrovás (írásban indokolva),

c/- kizárás (határozott időre vagy véglegesen),

d/- a-c. pontok mellett az okozott kár becsült összegén felül, - szándékosság esetén - a fegyelmi eljárás és a kár helyreállításával kapcsolatosan felmerült egyéb költségek megfizetése.

# A kollégium vezetése

7.§

* 1. A kollégium vezetője a kollégium igazgatója, akit a Diákbizottság véleményének figyelembevételével a kancellár bíz meg.
  2. A kollégiumi igazgató:
* a kollégiumi közalkalmazottak munkahelyi vezetője,
* a kollégiumi DB-vel együttműködve gondoskodik a házirend betartásáról,
* gondoskodik a kollégium állagának megóvásáról, a műszaki, technikai felszerelések működéséről, figyelemmel a kollégium lakóinak javaslataira, észrevételeire.
* a kollégium szabad férőhelyeit az egyetem javára hasznosítja.

III.

# A kollégium lakóinak kötelességei és jogai

8.§

* 1. A kollégium lakója köteles:
* a Kollégiumi SZMSZ -ben és Házirendben leírtakat betartani,
* a berendezéseket és a felszerelési tárgyakat rendeltetésszerűen használni, azokat óvni és a saját hibájából okozott kárt megtéríteni,
* a Közgyűlés és a DB által hozott, reá vonatkozó döntéseket betartani,
* választott funkcióját legjobb tudása szerint ellátni.
  1. A kollégium lakóját mindazok a jogok megilletik, amelyeket az egyetemi szabályzatok és a Házirend a kollégistáknak általában megad.
  2. A kollégiumi elhelyezésre a kollégiumi felvételi eljárás rendje (1.sz. függelék) az irányadó, figyelembe véve, hogy:

- a magyar nyelvű képzésben résztvevő, illetve az államközi szerződés alapján, Egyetemünkön tanuló külföldi állampolgárokat, az első félévre felvett hallgatókat, valamint a 150 km-nél távolabb lakó hallgatókat előnyben kell részesíteni. Amennyiben a felvételt nyert hallgatók létszáma megengedi, olyan szoba is létrehozható, amelyben a harmadik (üres) hely árát a mindenkori külsős térítési díj szerint fizetik meg.

* 1. A felvételhez jó magatartás és legalább 2,75-ös tanulmányi átlag szükséges (az átlag az I. évf. I. félévére nem vonatkozik).

A kollégiumi elhelyezés megszűnik a hallgatói jogviszony megszűnésekor (pl. kizárással, az abszolutóriumot követő első államvizsga-időszak utolsó napjával). A passzívfélévet igénybevevő hallgató kollégiumi elhelyezésre nem tarthat igényt. Amennyiben üres férő- hely van, indokolt esetben a végzett friss diplomásnak – önköltséges térítés ellenében– szállás biztosítható.

* 1. Az Egyetem hallgatói részére a nyári oktatási szünetben csak azok számára kell – a foglalkoztatás idejére – kollégiumi elhelyezést biztosítani, akik a klinikai betegellátásban vesznek részt. Különösen indokolt esetben - kollégiumi elhelyezés biztosítható - külön térítés ellenében, az igazgató engedélyével – az Egyetem más hallgatói számára is, amennyiben erre lehetőség van.
  2. A kollégiumi alapszolgáltatásokat, valamint a kollégium használatára vonatkozó egyes szabályokat a Kollégiumi Házi Rend (2. sz. függelék) tartalmazza.

IV.

# Záró rendelkezések

1. Jelen Kollégiumi SZMSZ a közgyűlés egyetértésével készült.
2. Ezen szabályzat melléklete a Házirend.
3. Jelen szabályzatot a Kollégium Közgyűlése 2018. június 19 - i ülésén jóváhagyta. Hatályba lépésének időpontja: 2018. július. 01.

………………………….. …………………………….

Dr. Szalay Ferenc Sipos Roland

kollégiumi igazgató DB-elnök

a HÖK nevében

*Az Állatorvostudományi Egyetem Szenátusa 2016. július 01-i ülésén a …………….számú??? határozatával elfogadta..*

Szenátus elnöke: Szenátus titkára:

…………………………. ………………………….

Dr. Sótonyi Péter dr. Battay Márton

intézményvezető